Vetrarfærð er um mestallt land . Vegir eru víða ófærir eða lokaðir á Vesturlandi , Vestfjörðum og Norðurlandi eftir nóttina og víða má reikna með slæmu ferðaveðri í dag . Strætó hefur fellt niður einhverjar ferðir og eins er allt flug Flugfélags Íslands í athugun . Á Vestfjörðum eru vegir víðast ófærir eða lokaðir og enn er slæmt veður og óvíst um mokstur . Vegurinn um Þröskulda er lokaður , Miklidalur , Hálfdán og Steingrímsfjarðarheiði . Eins eru Flateyrarvegur og vegurinn um Súðavíkurhlíð lokaðir vegna snjóflóðahættu . Mosfellsheiði er ófær og Vegagerðin varar við hvassviðri á Kjalarnesi en það fer yfir 45 metra á sekúndu í hviðum . Ófært er á sunnanverðu Snæfellsnesi og mjög hvasst . Einnig er ófært á Laxárdalsheiði og víða þæfingsfærð eftir nóttina . Vegurinn um Bröttubrekku og Holtavörðuheiði er lokaður . Á Norðurlandi eru vegir víða þungfærir eða ófærir og fjallvegir lokaðir . Vegir um Vatnsskarð , Þverárfjall og Öxnadalsheiði eru lokaðir og eins eru Siglufjarðarvegur og Ólafsfjarðarmúli lokaðir vegna snjóflóðahættu . Þungfært er á Fjarðarheiði en annars víða snjóþekja og snjókoma á Austurlandi . Á Suðausturlandi er lokað frá Kirkjubæjarklaustri að Jökulsárlóni vegna óveðurs . Á Suðurlandi er víða ófært eða þungfært eftir nóttina í uppsveitum en unnið að mokstri . Lyngdalsheiði er lokuð vegna veðurs .